Document ID: 31993R3611

NEUVOSTON ASETUS (EY) N:o 3611/93,
annettu 22 päivänä joulukuuta 1993,
naudanliha-alan yhteisestä markkinajärjestelystä annetun asetuksen (ETY) N:o 805/68 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
sekä katsoo, että
uudistuksen myötä käyttöön otetun uuden palkkiojärjestelmän soveltaminen on aiheuttanut tiettyjä lisäongelmia; tämän vuoksi olisi mukautettava asetusta (ETY) N:o 805/68(2),
naudanliha-alan tuotannossa ympäristönsuojelusta on tullut tärkeä tekijä, joka olisi otettava huomioon; tämän vuoksi jäsenvaltioilla olisi oltava mahdollisuus rajoittaa palkkiojärjestelmän maksuja tai lakkauttaa ne emolehmien ja sonnien osalta, jos kyseinen tuottaja ei ole täysin noudattanut jäsenvaltioiden vahvistamia sääntöjä ympäristökysymyksissä, jollei suhteellisuusperiaatteen noudattamisesta muuta johdu,
toisaalta erityisesti väliaikaisen assosiointisopimuksen tehneiden kolmansien maiden vaatimuksiin vastaamiseksi myönteisesti ja toisaalta yhteisessä nimikkeistössä esitettyjen tuotemääritysten muuttamiseksi olisi määritettävä uudelleen eläinten painot asetuksen (ETY) N:o 805/68 13 artiklassa tarkoitetun lihotettavaksi tarkoitettujen elävien eläinten taseen osalta,
olisi säädettävä, että Euroopan maatalouden ohjaus- ja tukirahasto (EMOTR) huolehtii tietyin edellytyksin 4 d artiklan 7 kohdassa säädetystä emolehmäpalkkion kansallisesta lisästä, ja
maidon tilakohtaisen viitemäärän lisäämiseksi 120 000 kilogrammaan asti käyttöön otettujen emolehmäpalkkioiden lisäoikeuksien jakamisessa käytettyjen tilastotietojen tiukassa soveltamisessa ei ole otettu huomioon karjankasvatuksen erityistilannetta Luxemburgissa rajoittamalla uusien oikeuksien saanti erittäin alhaiseen eläinten määrään suhteessa todellisuudessa palkkioon oikeutettujen eläinten määrään, ja siten on merkittävästi vaikeutettu oikeuksien tasapuolista jakamista; tämän vuoksi on suotavaa kohottaa emolehmäpalkkioiden lisäoikeuksien määrää mainitussa jäsenvaltiossa
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 805/68 seuraavasti.
1) Lisätään 4 d artiklan 7 kohtaan alakohta seuraavasti:
"Edeltävän alakohdan säännöksiä laajennetaan koskemaan missä tahansa jäsenvaltion alueella sijaitsevia tiloja, jos karjankasvatus kyseisessä jäsenvaltiossa on voimakkaasti erikoistunut emolehmiin, joiden osuus on vähintään 30 prosenttia karjan kokonaismäärästä, ja jos vähintään 30 prosenttia teurastetuista sonneista kuuluu lihakkuusluokkiin S ja E. Näiden prosenttiosuuksien ylitys todetaan niiden kahden vuoden keskiarvon perusteella, jotka edeltävät vuotta, jolle palkkio myönnetään."
2) Poistetaan 4 d artiklan 7 a kohta.
3) Lisätään 4 g artiklaan 4 a kohta seuraavasti:
"4 a. Jäsenvaltiot voivat soveltaa aiheellisia, paikallisen erityistilanteen mukaisia ympäristönsuojelutoimenpiteitä mailla, joilla on kasvatettu palkkiojärjestelmään oikeutettuja sonneja ja emolehmiä. Tätä mahdollisuutta käyttävien jäsenvaltioiden on vahvistettava aiheelliset rangaistusseuraamukset suhteessa mainittujen toimenpiteiden noudattamatta jättämisestä aiheutuvien ekologisten vaikutusten vakavuuteen. Näihin rangaistusseuraamuksiin voi sisältyä palkkiojärjestelmään liittyvien etujen vähennys tai tarvittaessa lakkauttaminen. Jäsenvaltioiden on ilmoitettava komissiolle tämän säännöksen soveltamiseksi toteuttamistaan toimenpiteistä."
4) Korvataan 13 artiklan 4 kohdan a alakohdassa paino 220 kilogrammaa painolla 160 kilogrammaa.
5) Korvataan liitteessä II Luxemburgin kansalliseen reserviin lisättäviin lisäoikeuksiin liittyvä luku 760 luvulla 3 000.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Kuitenkin 1 artiklan 1 ja 5 alakohdan säännöksiä sovelletaan 1 päivästä tammikuuta 1993 ja 1 artiklan 4 alakohdan säännöksiä sovelletaan 1 päivästä tammikuuta 1994.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä joulukuuta 1993.

Labels: 17
6